Nuno Álvares Pereira

**Nuno Álvares Pereira**, nado en Cernache do Bonjardim o 24 de xuño de 1360 e finado en Lisboa o 1 de novembro de 1431, foi un militar portugués, tamén coñecido como o **Santo Condestábel** ou **Beato Nuno de Santa Maria**.

## Biografía
Desempeñou un papel fundamental na crise de 1383-1385, onde Portugal xogou a súa independencia contra o reino de Castela. Nuno Álvares Pereira foi tamén conde de Arraiolos, de Barcelos e de Ourém. Após a aclamación de Xoán I polas cortes de Coímbra, Nuno Álvares Pereira fixo unha viaxe diplomática, militar e de peregrinación a Santiago de Compostela, durante a que tomou o castelo do Neiva, en Santiago do Neiva, episodio conmemorado na actualidade na feira medieval de Viana do Castelo. 

A vitoria atinxida, dirixindo campesiños (batalla dos Atoleiros, no Alentexo), levouno a ser nomeado condestábel do exército, á fronte do cal logrou a decisiva vitoria de Alxubarrota (14 de agosto de 1385) contra as tropas castelán-francesas, aliadas á súa vez con parte da nobreza lusa, asegurando o trono portugués para o Mestre de Avis.
### Descendencia 
Casou en 1376 con Leonor de Alvim (sobriña do cortesán Pedro Coelho) coa que tivo tres fillos, pero só unha filla, Beatriz Pereira de Alvim (Beatriz de Portugal), chegou á idade adulta, estando casada cun fillo natural de Xoán I de Portugal, Afonso de Portugal (primeiro Duque de Braganza) e dando lugar á Casa de Braganza (que reinaría en Portugal tres séculos despois).
Por tanto, polo matrimonio da súa filla, Nuno é antepasado de varias das casas reais europeas, entre elas Isabel de Barcelos era avoa materna de Isabel I de Castela, a Católica.

### Vida relixiosa 
Cando a súa muller morreu en 1387, abrazou a vida relixiosa. Fundou o convento carmelita de Lisboa en 1389 e ingresou na Orde do Carmelo o 15 de agosto de 1423 como irmán laico. Despois dunha vida modelo de penitencia, morreu no recendo da santidade o 1 de novembro de 1431. Foi enterrado no Convento do Carme en Lisboa, onde morrera, pero en 1755, o terremoto que asolou Lisboa destruíu a igrexa.

As cortes de Portugal pediron a súa beatificación a Urbano VIII no século XVII. Foi beatificado o 23 de xaneiro de 1918 por Bieito XV e canonizado en abril de 2009 por Bieito XVI.

## Na literatura 
Luís de Camões, en sentido literal ou alegórico, explícito ou implícito, fai referencia a *O Condestável* catorce veces en *Os Lusíadas*. O forte Nuno, como Camões o designa, aparece logo evocado na 12.ª estrofa do canto primeiro: *"Por estes vos darei um Nuno fero, Que fez ao Rei e ao Reino tal serviço," e no canto oitavo, estrofe 32: "Mas mais de Dom Nuno Álvares se arreia. Ditosa Pátria que tal filho teve!".*

## Galería de imaxes 

Ficheiro:Dom Nuno Álvares Pereira no Castelo de Ourém (2).JPG|Monumento no Castelo de Ourém
Ficheiro:Batalha02.jpg|Estatua ecuestre onda o Mosteiro de Batalha
Ficheiro:Pacos bonjardim 200x100.jpg|lugar de nacemento de D. Nuno - Cernache do Bonajardim
Ficheiro:Vila Nova da Rainha.jpg|Igrexa de Vila Nova da Rainha, lugar do seu casamento
Ficheiro:Condestavel-1554.jpg|Gravura da* Crónica do Condestável*
Ficheiro:Lisbon09.jpg|Convento do Carmo onde pasou os seus derradeiros anos
Ficheiro:SantoCondestável 2008-2.jpg|Monumento ao Santo Condestábel en Lisboa
Ficheiro:Estátua Nuno Álvares Pereira.jpg|Monumento Cernache do Bonjardim

## Notas 
## Véxase tamén